CELEX: 32015D0632
Language: et
Date: 2015-04-20 00:00:00
Title: Nõukogu otsus (EL) 2015/632, 20. aprill 2015, millega tunnistatakse kehtetuks nõukogu otsus 77/706/EMÜ ühenduse eesmärgi kohta vähendada primaarenergia allikate tarbimist toornafta ja naftatoodete tarneraskuste korral ning komisjoni otsus 79/639/EMÜ, millega sätestatakse nõukogu otsuse 77/706/EMÜ üksikasjalikud rakenduseeskirjad

23.4.2015   
            
            
               ET
            
            
               Euroopa Liidu Teataja
            
            
               L 104/12
            
         NÕUKOGU OTSUS (EL) 2015/632,
   20. aprill 2015,
   millega tunnistatakse kehtetuks nõukogu otsus 77/706/EMÜ ühenduse eesmärgi kohta vähendada primaarenergia allikate tarbimist toornafta ja naftatoodete tarneraskuste korral ning komisjoni otsus 79/639/EMÜ, millega sätestatakse nõukogu otsuse 77/706/EMÜ üksikasjalikud rakenduseeskirjad
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 122 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu otsustas oma otsusega 77/706/EMÜ (1) kehtestada mehhanismi, mille abil sätestada ühenduse eesmärk vähendada primaarenergia allikate tarbimist toornafta ja naftatoodete tarneraskuste korral.
            
         
               (2)
            
            
               Komisjon sätestas oma otsuses 79/639/EMÜ (2) otsuse 77/706/EMÜ üksikasjalikud rakenduseeskirjad.
            
         
               (3)
            
            
               Otsustega 77/706/EMÜ ja 79/639/EMÜ kehtestatakse keerukas kord, mis toob kaasa märkimisväärse halduskoormuse nii liikmesriikidele kui ka komisjonile, sealhulgas mitmesugused aruandluskohustused. Seda korda ei ole tegelikult kohaldatud.
            
         
               (4)
            
            
               Toornafta või naftatoodete tarnekatkestuste korral saab puuduva koguse asendada kiiresti ja tõhusalt julgeolekuvarudest, häirimata majandustegevust ning takistamata liikumist. Seetõttu peetakse julgeolekuvarusid nüüd peamiseks vahendiks, millega vähendada tarnekatkestusi.
            
         
               (5)
            
            
               Lisaks kehtestati nõukogu direktiiviga 2009/119/EÜ (3) julgeolekuvarude tugevdatud raamistik, et tagada nende kättesaadavus ja neile füüsiline ligipääsetavus ning kehtestada nende kasutamise kord.
            
         
               (6)
            
            
               Direktiiviga 2009/119/EÜ nõutakse samuti, et liikmesriikidel oleks kehtestatud kord, millega seada tarbimisele üldised või eripiirangud, muu hulgas eraldades naftatooteid teatavatele kasutajarühmadele eelisõiguse alusel.
            
         
               (7)
            
            
               Komisjoni õigusloome kvaliteedi ja tulemuslikkuse programmi kohaselt vaadatakse korrapäraselt läbi liidu õigusakte, et leida võimalusi nende lihtsustamiseks ning regulatiivse koormuse vähendamiseks.
            
         
               (8)
            
            
               Otsused 77/706/EMÜ ja 79/639/EMÜ tuleks seetõttu kehtetuks tunnistada,
            
         ON VASTU VÕTNUD KÄESOLEVA OTSUSE:
   Artikkel 1
   Otsused 77/706/EMÜ ja 79/639/EMÜ tunnistatakse kehtetuks.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Luxembourg, 20. aprill 2015
      
         
            Nõukogu nimel
         
         
            eesistuja
         
         J. DŪKLAVS
      
   
   
      (1)  Nõukogu 7. novembri 1977. aasta otsus 77/706/EMÜ ühenduse eesmärgi kohta vähendada primaarenergia allikate tarbimist toornafta ja naftatoodete tarneraskuste korral (EÜT L 292, 16.11.1977, lk 9).
   
      (2)  Komisjoni 15. juuni 1979. aasta otsus 79/639/EMÜ, millega sätestatakse nõukogu otsuse 77/706/EMÜ üksikasjalikud rakenduseeskirjad (EÜT L 183, 19.7.1979, lk 1).
   
      (3)  Nõukogu 14. septembri 2009. aasta direktiiv 2009/119/EÜ, millega kohustatakse liikmesriike säilitama toornafta ja/või naftatoodete miinimumvarusid (ELT L 265, 9.10.2009, lk 9).